Document ID: 32002L0037

Komisijas Direktīva 2002/37/EK
(2002. gada 3. maijs),
ar ko groza Padomes Direktīvu 91/414/EEK, lai iekļautu etofumezātu kā aktīvu vielu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 2002/18/EK [2], un jo īpaši tās 6. panta 2. punktu,
tā kā:
(1) Komisijas 1992. gada 11. decembra Regula (EEK) Nr. 3600/92, ar ko nosaka sīki izstrādātus noteikumus tās darba programmas pirmā posma īstenošanai, kura minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū [3], kurā jaunākie grozījumi izdarīti ar Regulu (EK) Nr. 2266/2000 [4], paredz pieņemt novērtējamo augu aizsardzības līdzekļu aktīvo vielu sarakstu šo līdzekļu potenciālai iekļaušanai Direktīvas 91/414/EEK I pielikumā. Šis saraksts ir sniegts Komisijas 1994. gada 27. aprīļa Regulā (EK) Nr. 933/94, ar ko nosaka augu aizsardzības līdzekļu aktīvās vielas un izraugās ziņotājas dalībvalstis Komisijas Regulas (EEK) Nr. 3600/92 [5] īstenošanai, kurā jaunākie grozījumi izdarīti ar Regulu (EK) Nr. 2230/95 [6], un iekļauj etofumezātu.
(2) Etofumezāta iedarbība uz cilvēku veselību un vidi ir novērtēta saskaņā ar Regulas (EEK) Nr. 3600/92 noteikumiem attiecībā uz vairākiem lietojumiem, ko piedāvājuši paziņojuma iesniedzēji. Ar Regulu (EK) Nr. 933/94, kurā grozījumi izdarīti ar Regulu (EK) Nr. 491/95 [7], par ziņotāju dalībvalsti iecēla Zviedriju. Zviedrija saskaņā ar Regulas (EEK) Nr. 3600/92 7. panta 1. punkta c) apakšpunktu 1998. gada 2. oktobrī iesniedza Komisijai attiecīgos novērtējuma ziņojumus un ieteikumus.
(3) Dalībvalstis un Pastāvīgās pārtikas aprites un dzīvnieku veselības komitejas komisija ir izskatījušas šo novērtējuma ziņojumu. 2002. gada 26. februārī šos pārskatus sagatavoja Komisijas pārskata ziņojumu formātā par etofumezātu.
(4) Pārskatā neradās atklāti jautājumi vai problēmas, kuru risināšanai būtu jāapspriežas ar Augu zinātnisko komiteju.
(5) Dažādajās veiktajās pārbaudēs noskaidrojās, ka augu aizsardzības līdzekļi, kas satur etofumezātu, kopumā varētu atbilst Direktīvas 91/414/EEK 5. panta 1. punkta a) un b) apakšpunktā minētajām prasībām, jo īpaši attiecībā uz lietojumu veidiem, kas tika pārbaudīti un sīki izklāstīti Komisijas pārskata ziņojumā. Tāpēc ieteicams iekļaut etofumezātu minētās direktīvas I pielikumā, lai nodrošinātu to, ka visās dalībvalstīs to augu aizsardzības līdzekļu atļaujas, kas satur etofumezātu, var izsniegt saskaņā ar Direktīvas 91/414/EEK noteikumiem.
(6) Lai dalībvalstis pienācīgi īstenotu vairākus Direktīvā 91/414/EEK paredzētos vienotos principus, Komisijai jāsagatavo pārskata ziņojums. Tāpēc ieteicams paredzēt, ka gatavo pārskata ziņojumu, izņemot konfidenciālu informāciju, dalībvalstis saglabā pieejamu vai padara pieejamu, lai ar to varētu iepazīties jebkura ieinteresētā puse. Ja pārskata ziņojumi ir atjaunināmi, ņemot vērā zinātnes un tehnikas sasniegumus, nosacījumi attiecīgās vielas iekļaušanai Direktīvas 91/414/EEK I pielikumā arī ir jāgroza saskaņā ar minēto direktīvu.
(7) Pirms aktīvās vielas iekļaušanas I pielikumā ir jāatvēl pietiekams laikposms, kurā dalībvalstis un ieinteresētās personas var veikt vajadzīgo sagatavošanās pasākumus.
(8) Pēc iekļaušanas dalībvalstīm ir jāatvēl pietiekams laiks Direktīvas 91/414/EEK noteikumu izpildei attiecībā uz augu aizsardzības līdzekļiem, kas satur etofumezātu, un jo īpaši esošo atļauju pārskatīšanai saskaņā ar Direktīvas 91/414/EEK noteikumiem, lai nodrošinātu atbilstību nosacījumiem, kas attiecībā uz etofumezātu ir izklāstīti Direktīvas 91/414/EEK I pielikumā. Jāparedz ilgāks laikposms, kurā ir iesniedzama Direktīvas 91/414/EEK II un III pielikuma prasībām atbilstīga pabeigta dokumentācija par katru augu aizsardzības līdzekli un katrs līdzeklis ir atkārtoti novērtējams saskaņā ar Direktīvā 91/414/EEK paredzētajiem vienotajiem principiem.
(9) Tāpēc attiecīgi jāgroza Direktīva 91/414/EEK.
(10) Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 91/414/EEK I pielikumu groza, kā noteikts šīs direktīvas pielikumā.
2. pants
Dalībvalstis dara pieejamu šo pārskata ziņojumu par etofumezātu, izņemot konfidenciālu informāciju Direktīvas 91/414/EEK 14. panta nozīmē, lai ar to varētu iepazīties visas ieinteresētās personas, vai dara tos pieejamus pēc īpaša lūguma.
3. pants
Dalībvalstis ne vēlāk kā līdz 2003. gada 31. augustam pieņem un publicē normatīvos un administratīvos aktus, kas vajadzīgi, lai izpildītu šo direktīvu. Par to dalībvalstis tūlīt informē Komisiju.
Dalībvalstis piemēro šos tiesību aktus no 2003. gada 1. septembra.
Kad dalībvalstis pieņem šos tiesību aktus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
4. pants
1. Dalībvalstis pārskata katra tāda augu aizsardzības līdzekļa atļauju, kas satur etofumezātu, lai nodrošinātu atbilstību nosacījumiem, kuri attiecībā uz etofumezātu ir izklāstīti Direktīvas 91/414/EEK I pielikumā. Vajadzības gadījumā tās groza vai atsauc atļauju saskaņā ar Direktīvu 91/414/EEK līdz 2003. gada 1. septembrim.
2. Līdz 2002. gada 1. martam dalībvalstis saskaņā ar Direktīvas 91/414/EEK VI pielikumā paredzētajiem vienotajiem principiem atkārtoti veic katra tāda atļauta augu aizsardzības līdzekļa novērtēšanu, kas satur etofumezātu kā vienīgo aktīvo vielu vai kā vienu no vairākām aktīvajām vielām, no kurām visas ir uzskaitītas Direktīvas 91/414/EEK I pielikumā, pamatojoties uz minētās direktīvas III pielikuma prasībām atbilstīgu dokumentāciju. Pamatojoties uz minēto novērtējumu, tās nosaka, vai līdzeklis atbilst Direktīvas 91/414/EEK 4. panta 1. punkta b), c), d) un e) apakšpunkta nosacījumiem. Vajadzības gadījumā un vēlākais līdz 2007. gada 28. februārim tās groza vai atsauc katra augu aizsardzības līdzekļa atļauju.
5. pants
Šī direktīva stājas spēkā 2003. gada 1. martā.
6. pants
Šī direktīva ir adresēta dalībvalstīm.
Briselē, 2002. gada 3. maijā

Labels: 3
6